ระเบียบคณะกรรมการกำกับกิจการพลังงาน ว่าด้วยมาตรการป้องกัน และติดตามตรวจสอบผลกระทบสิ่งแวดล้อม สำหรับผู้ประกอบกิจการผลิตไฟฟ้าที่ใช้ถ่านหินเป็นเชื้อเพลิง และไม่เข้าข่ายประเภทและขนาดที่ต้องจัดทำรายงานการประเมินผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ พ.ศ. 2563

ระเบียบคณะกรรมการกำกับกิจการพลังงาน
ว่าด้วยมาตรการป้องกัน
และติดตามตรวจสอบผลกระทบสิ่งแวดล้อม
สำหรับผู้ประกอบกิจการผลิตไฟฟ้าที่ใช้ถ่านหินเป็นเชื้อเพลิง
และไม่เข้าข่ายประเภทและขนาดที่ต้องจัดทำรายงานการประเมินผลกระทบสิ่งแวดล้อม
ตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
พ.ศ. ๒๕๖๓

โดยที่เป็นการสมควรกำหนดมาตรการป้องกัน
และติดตามตรวจสอบผลกระทบสิ่งแวดล้อม สำหรับผู้ประกอบกิจการผลิตไฟฟ้าที่ใช้ถ่านหินเป็นเชื้อเพลิง
ที่ไม่เข้าข่ายประเภทและขนาดที่ต้องจัดทำรายงานการประเมินผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ

อาศัยอำนาจตามความในมาตรา
๕๐ มาตรา ๕๑ มาตรา ๕๔ และมาตรา ๗๒ แห่งพระราชบัญญัติการประกอบกิจการพลังงาน พ.ศ. ๒๕๕๐
ประกอบกับมติคณะกรรมการกำกับกิจการพลังงาน ในการประชุมครั้งที่ ๓๗/๒๕๖๓ (ครั้งที่ ๖๘๐)
วันที่ ๑๐ มิถุนายน ๒๕๖๓ คณะกรรมการกำกับกิจการพลังงานออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยมาตรการป้องกัน และติดตามตรวจสอบผลกระทบสิ่งแวดล้อม
สำหรับผู้ประกอบกิจการผลิตไฟฟ้าที่ใช้ถ่านหินเป็นเชื้อเพลิง
และไม่เข้าข่ายประเภทและขนาดที่ต้องจัดทำรายงานการประเมินผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
พ.ศ. ๒๕๖๓

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
ผู้ขอรับใบอนุญาต
หมายความว่า ผู้ขอรับใบอนุญาตผลิตไฟฟ้าที่ใช้ถ่านหินเป็นเชื้อเพลิง และไม่เข้าข่ายต้องจัดทำรายงานการประเมินผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
ผู้รับใบอนุญาต
หมายความว่า ผู้รับใบอนุญาตผลิตไฟฟ้าที่ใช้ถ่านหินเป็นเชื้อเพลิง
ผู้ประกอบกิจการผลิตไฟฟ้า หมายความว่า ผู้ประกอบกิจการผลิตไฟฟ้าที่ใช้ถ่านหินเป็นเชื้อเพลิง
กกพ.
หมายความว่า คณะกรรมการกำกับกิจการพลังงาน

ข้อ
๔  ให้ประธานกรรมการกำกับกิจการพลังงานเป็นผู้รักษาการตามระเบียบนี้
และให้ กกพ. เป็นผู้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้

ข้อ
๕  ให้ผู้ขอรับใบอนุญาตและผู้รับใบอนุญาตดำเนินการจัดการด้านสิ่งแวดล้อม
ความปลอดภัย และผลกระทบที่อาจเกิดขึ้นต่อชุมชนในพื้นที่ใกล้เคียงสถานประกอบกิจการพลังงาน
ตามประมวลหลักการปฏิบัติ (Code of Practice : CoP) แนบท้ายระเบียบนี้
กกพ.
อาจกำหนดมาตรการป้องกัน และติดตามตรวจสอบผลกระทบสิ่งแวดล้อมตามวรรคหนึ่งเพิ่มเติม หรือแก้ไขเปลี่ยนแปลง ให้สอดคล้องกับข้อเท็จจริงและพฤติการณ์ที่เปลี่ยนแปลงได้

ข้อ
๖  ให้ผู้ประกอบกิจการผลิตไฟฟ้า ซึ่งได้รับใบอนุญาตประกอบกิจการพลังงานหรืออยู่ระหว่างการต่ออายุใบอนุญาต
อยู่ก่อนวันที่ระเบียบนี้ใช้บังคับ ยื่นแผนการปรับปรุงมาตรการป้องกัน และติดตามตรวจสอบผลกระทบสิ่งแวดล้อมให้เป็นไปตามประมวลหลักการปฏิบัติ
(Code of Practice
: CoP) แนบท้ายระเบียบนี้ ต่อ กกพ. เพื่อพิจารณาให้ความเห็นชอบภายใน
๙๐ วันนับแต่วันที่ระเบียบนี้ใช้บังคับ
และให้สามารถประกอบกิจการต่อไปได้จนกว่าจะได้รับแจ้งคำสั่งของ กกพ. ภายใน ๓๐ วัน

ประกาศ ณ
วันที่ ๒๙ มิถุนายน พ.ศ. ๒๕๖๓
เสมอใจ  ศุขสุเมฆ
ประธานกรรมการกำกับกิจการพลังงาน

[เอกสารแนบท้าย]

๑.
ประมวลหลักการปฏิบัติ (Code
of Practice : CoP) สำหรับผู้ประกอบกิจการผลิตไฟฟ้าที่ใช้ถ่านหินเป็นเชื้อเพลิง
และไม่เข้าข่ายประเภทและขนาดที่ต้องจัดทำรายงานการประเมินผลกระทบสิ่งแวดล้อม
ตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ

(ดูข้อมูลจากภาพกฎหมาย)

อัมพิกา/จัดทำ
๑ กันยายน ๒๕๖๓

สุภาทิพย์/ตรวจ
๑๕
กันยายน ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๘๙ ง/หน้า ๑/๑๙ สิงหาคม ๒๕๖๓